Predsednik Srbije Aleksandar Vučić izjavio je danas da Međunarodni monetarni fond traži da se povećaju penzije građanima Srbije koji mesečno primaju više od 50.000 dinara, ali je poručio i da se on tome protivi, jer je, kako je naveo, uvek za zaštitu najsiromašnijih.

Foto: Nenad Đorđević/FoNet

Vučić je, na pitanje novinara o sugestiji MMF da se ukinu privremene mere za penzije, rekao da MMF ne traži to zato što više voli penzionere nego što to čini aktuelna vlast u Srbiji.

„Oni (MMF) traže da se drastično povećaju penzije onima koji imaju više od 50.000 dinara, a da se ni za dinar ne povećaju penzije onima koji imaju ispod 25.000, a to je 61 odsto penzionera“, tvrdi Vučić.

Kako je naveo Vučić, MMF traži i da se minimalno uveća penzija za ljude koji imaju 30.000 penziju, a to znači da većina penzionera ništa ne bi dobila od narednog povećanja.

„Ja sam za zaštitu najsiromašnijih, ali videćemo kako će vlada da odluči“, rekao je Vučić u Beogradu posle sastanka sa nemačkim poslanikom Ginterom Krihbaumom.

On je istakao da nije još razgovarao sa Anom Brnabić o penzijama, kao i da je moguće „neko kombinovano“ rešenje.

Sve, kako je objasnio Vučić, zavisi od toga kakvo bude stanje u budžetu i privredna kretanja za tri meseca.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se